b'\n_START_ARTICLE_\nKo\xc4\x8dabambos departamentas\n_START_SECTION_\nPavadinimo kilm\xc4\x97\n_START_PARAGRAPH_\nKo\xc4\x8dabambos pavadinimas kilo i\xc5\xa1 ke\xc4\x8duj\xc5\xb3 kalbos \xc5\xbeod\xc5\xbei\xc5\xb3 Cocha, rei\xc5\xa1kian\xc4\x8dio e\xc5\xbeer\xc4\x85, ir Pampa, rei\xc5\xa1kian\xc4\x8dio lygum\xc4\x85.\n_START_SECTION_\nIstorija\n_START_PARAGRAPH_\nIki 1776\xc2\xa0m. Ko\xc4\x8dabambos regionas priklaus\xc4\x97 Peru vicekaralystei, po 1776\xc2\xa0m. La Platos vicekaralystei. Ko\xc4\x8dabambos departamentas buvo \xc4\xafkurtas Antonio Jos\xc3\xa9 de Sucre \xc4\xafsakymu 1826\xc2\xa0m. sausio 23 d., Bolivijai i\xc5\xa1sikovojus nepriklausomyb\xc4\x99.\n_START_SECTION_\nGeografija\n_START_PARAGRAPH_\nKo\xc4\x8dabambos departamentas \xc4\xafsik\xc5\xabr\xc4\x99s pa\xc4\x8diame Bolivijos centre. \xc5\xa0iaur\xc4\x97je departamentas ribojasi su Beni, pietuose su Potosi ir \xc4\x8cukisakos, rytuose su Santa Kruso, vakaruose su La Paso, pietvakariuose su Oruro departamentais._NEWLINE_Ko\xc4\x8dabambos departamentas priklauso subandinei zonai. I\xc5\xa1skyrus \xc5\xa1iaurines Karasko ir \xc4\x8capar\xc4\x97s provincijas departament\xc4\x85 sudaro kalnuota teritorija. Region\xc4\x85 kerta Ryt\xc5\xb3 Kordiljera.\n_START_SECTION_\nHidrografija\n_START_PARAGRAPH_\nKo\xc4\x8dabambos departamentas priklauso Amazon\xc4\x97s up\xc4\x97s baseinui. Svarbiausia up\xc4\x97 yra Mamore (isp. Mamor\xc3\xa9), kuri prasideda Sakabos tarpeklyje pavadinimu Ro\xc4\x8da (isp. Rocha) ir v\xc4\x97liau susijungia su Ark\xc4\x97s (isp. Arque) upe. Kitos up\xc4\x97s: Mamoresiljas (isp. Mamorecillo), skirianti Ko\xc4\x8dabambos ir Santa Kruso departamentus, \xc4\x8capar\xc4\x97 (isp. Chapare), \xc4\xaf kuri\xc4\x85 \xc4\xafteka Esp\xc3\xadritu Santo ir Juntas. \xc4\xae Beni up\xc4\x99 suteka St. Helena, Calliri, Altamachi, Cotacajes, \xc4\xaf Caine up\xc4\x99\xc2\xa0\xe2\x80\x93 Ark\xc4\x97, Huila Huila, Mulu, Pajcha, Mizque, Novillero, Lagar ir Tojo.\n_START_SECTION_\nKlimatas\n_START_PARAGRAPH_\nKlimatas departamente priklauso nuo auk\xc5\xa1\xc4\x8dio. Regionuose, kuriuose yra kaln\xc5\xb3 su am\xc5\xbeinu sniegu, vyrauja \xc5\xa1altas klimatas, pietiniuose kaln\xc5\xb3 \xc5\xa1laituose klimatas \xc5\xa1velnus, \xc5\xa1iauriniuose \xc5\xa1laituose \xc5\xa1altas arba vidutinis. \xc5\xa0iaurinei ir pietvakarinei Jungas daliai b\xc5\xabdingas \xc5\xa1iltas klimatas. \xc4\x8capar\xc4\x97s regionas pasi\xc5\xbeymi itin dideliu krituli\xc5\xb3 kiekiu (apie 5000\xc2\xa0mm per metus).\n_START_SECTION_\nDemografija\n_START_PARAGRAPH_\nKo\xc4\x8dabambos departamento gyventoj\xc5\xb3 skai\xc4\x8dius sudaro 17,61\xc2\xa0% vis\xc5\xb3 Bolivijos gyventoj\xc5\xb3. Tai tankiausia apgyvendintas Bolivvijos departamentas. 58,83\xc2\xa0% gyventoj\xc5\xb3 gyvena miestuose, 41,17\xc2\xa0% gyvena kaimuose._NEWLINE_74,36\xc2\xa0% vyresni\xc5\xb3 nei 15 met\xc5\xb3 gyventoj\xc5\xb3 (64,27\xc2\xa0% miestuose ir 90,65\xc2\xa0% kaimuose) priskiria save ind\xc4\x97n\xc5\xb3 tautoms. Ko\xc4\x8dabambos departamentas apgyvendintas Cotas, Chuis, Sauces, Mojocollos, Collas ir ke\xc4\x8duj\xc5\xb3 bendruomen\xc4\x97mis. \xc5\xa0iaur\xc4\x97je d\xc5\xbeiungl\xc4\x97se \xc4\xafsik\xc5\xabrusi jurakari\xc5\xb3 (isp. Yuracar\xc3\xa9) etnin\xc4\x97 grup\xc4\x97. Grup\xc4\x97s iki \xc5\xa1iandien yra i\xc5\xa1saugojusios prot\xc4\x97vi\xc5\xb3 tradicijas ir papro\xc4\x8dius, u\xc5\xbesiima amatais._NEWLINE_Pagal 2001\xc2\xa0m. gyventoj\xc5\xb3 sura\xc5\xa1ymo duomenis 81,52\xc2\xa0% vyresni\xc5\xb3 nei 6 metai gyventoj\xc5\xb3 moka ispan\xc5\xb3 kalb\xc4\x85 (95,87\xc2\xa0% miestuose ir 59,89\xc2\xa0% kaimuose).\n_START_SECTION_\nEkonomika\n_START_PARAGRAPH_\nKo\xc4\x8dabamba yra svarbiausia cemento gamintoja \xc5\xa1alyje: pagamina apie ketvirtadal\xc4\xaf visos Bolivijos cemento. Labiausiai i\xc5\xa1sivys\xc4\x8diusios pramon\xc4\x97s \xc5\xa1akos: maisto produkt\xc5\xb3 ir g\xc4\x97rim\xc5\xb3 pramon\xc4\x97, naftos perdirbimas, odos produkt\xc5\xb3 pramon\xc4\x97, chemijos pramon\xc4\x97._NEWLINE_Ko\xc4\x8dabambos departamentas labai svarbus Bolivijos naftos ir gamtini\xc5\xb3 duj\xc5\xb3 tiek\xc4\x97jas. Departamente i\xc5\xa1gaunama beveik pus\xc4\x97 \xc5\xa1alies naftos ir apie penktadalis gamtini\xc5\xb3 duj\xc5\xb3. Pagrindiniai kasami mineralai: cinkas, \xc5\xa1vinas ir volframas._NEWLINE_Kitos svarbesn\xc4\x97s ekonomin\xc4\x97s veiklos: \xc5\xbeem\xc4\x97s \xc5\xabkis, gyvulininkyst\xc4\x97, \xc5\xbevejyba, kalnakasyba. Ko\xc4\x8dabambos departamentas pasi\xc5\xbeymi didele auginam\xc5\xb3 produkt\xc5\xb3 \xc4\xafvairove: \xc5\xa1altose zonose auginamos bulv\xc4\x97s, bolivin\xc4\x97s balandos, mie\xc5\xbeiai, centriniuose sl\xc4\x97niuose kvie\xc4\x8diai ir kiti javai, kukur\xc5\xabzai, vaisiai ir dar\xc5\xbeov\xc4\x97s, \xc5\xa1ilto klimato zonose rie\xc5\xa1utai, citrusai, kiti tropiniai vaisiai. Nutolusiose \xc5\xa1iaur\xc4\x97s ryt\xc5\xb3 Ko\xc4\x8dabambos rajonuose auginama koka. I\xc5\xa1 gyvuli\xc5\xb3 pamin\xc4\x97tini galvijai, avys, o\xc5\xbekos, arkliai ir kupranugarini\xc5\xb3 \xc5\xa1eimos atstovai._NEWLINE_Did\xc5\xbeiausi\xc4\x85 dal\xc4\xaf eksporto strukt\xc5\xabroje sudaro reeksportas (apie tris ketvirtadalius). Pagrindin\xc4\x97s departamento eksporto prek\xc4\x97s: oda ir odos gaminiai, mediena ir jos gaminiai, nafta, maisto produktai. Pagrindin\xc4\x97 eksporto \xc5\xa1alis\xc2\xa0\xe2\x80\x93 JAV. Taip daug eksportuojama \xc4\xaf Piet\xc5\xb3 Amerikos \xc5\xa1alis: Kolumbij\xc4\x85, \xc4\x8cil\xc4\x99, Venesuel\xc4\x85, Peru, Argentin\xc4\x85. Svarbi eksporto valstyb\xc4\x97 yra ir Belgija._NEWLINE_Pagrindin\xc4\x97s importo prek\xc4\x97s: transporto priemon\xc4\x97s, j\xc5\xb3 dalys ir priedai, pramon\xc4\x97s gaminiai, vartojimo prek\xc4\x97s. Daugiausiai preki\xc5\xb3 importuojama i\xc5\xa1 \xc4\x8cil\xc4\x97s. Taip pat kaip importo \xc5\xa1alys svarbios Peru ir Argentina._NEWLINE_Ko\xc4\x8dabambos departamentas sukuria 18,07\xc2\xa0% Bolivijos BVP.\n_START_SECTION_\nTurizmas\n_START_PARAGRAPH_\nPagrindiniai departamento turistiniai i\xc5\xa1tekliai\xc2\xa0\xe2\x80\x93 gamtin\xc4\x97 aplinka ir istorinis paveldas. I\xc5\xa1 gamtini\xc5\xb3 i\xc5\xa1tekli\xc5\xb3 pamin\xc4\x97tinos \xc4\xafvairios tropin\xc4\x97s zonos, pvz., Incachaca, Chapare regionai, kalnuotos teritorijos, pvz, Tunario nacionalinis parkas, kuriame yra auk\xc5\xa1\xc4\x8diausia departamento vir\xc5\xa1\xc5\xabn\xc4\x97 Tunaris (isp. Tunari) (jos auk\xc5\xa1tis 5020 m). Departamento nacionaliniuose parkuose yra daug verting\xc5\xb3 regiono floros pavyzd\xc5\xbei\xc5\xb3._NEWLINE_Ko\xc4\x8dabambos departamente yra daug ink\xc5\xb3 ir prie\xc5\xa1inkin\xc4\x97s civilizacijos radini\xc5\xb3. Iki \xc5\xa1iandien yra randama ankstesi\xc5\xb3 gyventoj\xc5\xb3 keramikos dirbini\xc5\xb3, \xc4\xafranki\xc5\xb3 liekan\xc5\xb3. \xc4\xae\xc5\xbeymesn\xc4\x97s vietos: Inkallajta, Choro, Tablas, Durazno, Komerkocha ir kitos radimviet\xc4\x97s._NEWLINE_Taip pat didelio turist\xc5\xb3 susidom\xc4\x97jimo Kiljakoljo mieste (isp. Quillacollo) rugpj\xc5\xab\xc4\x8dio m\xc4\x97nes\xc4\xaf rengiamas vienas i\xc5\xa1 did\xc5\xbeiausi\xc5\xb3 Bolivijos religini\xc5\xb3 rengini\xc5\xb3\xc2\xa0\xe2\x80\x93 Virgen de Urkupi\xc3\xb1a festivalis. Departamento sostin\xc4\x97je Ko\xc4\x8dabamboje yra ir vienas i\xc5\xa1 auk\xc5\xa1\xc4\x8diausi\xc5\xb3 paminkl\xc5\xb3 Piet\xc5\xb3 Amerikoje\xc2\xa0\xe2\x80\x93 Cristo de la Concordia, kurio auk\xc5\xa1tis 40,44\xc2\xa0m.'